Nummer ioo Keep a guid Scots Tung in yer heid an in yer hert! But mind an uise it tae! Mairch 2002 

The SOOTS Projeck 


R AICENT years haes brocht muckle 
chynges tae the poleetical seetiation in 
Scotland. Thae chynges haes gane haund in 
haund wi a growthie swall o intrest in the 
languages an cultur o Scotland. For exem¬ 
plar, on 1 Julie 1999, the umquhile Donald 
Dewar, in his historic address, bodit a 
“hansel” tae the Queen at the openin o the 
new Scots Pairlament in Edinburgh. A 
“hansel” bein a wee mindin tae fetch guid 
luck tae somethin new or tae a new stert, he 
wis merkin thon bi-ordinar occasion in a 
tradeetional Scots wey. 

Scotland haes a sindry an col- 
ourfu language heritage. The 
linguistic seetiation in Scotland 
the day is quirkie, wi speakers o 
Scottish English, Scots, Gaelic 
an a nummer o commonty leids 
makin up Scots society. 

Howanever, the’r a muckle 
want o siccar information tae 
haund anent a wheen o lan¬ 
guage quaistens sic as the sur¬ 
vival o Scots, the kenspeckle 
particularities o Scottish Eng¬ 
lish, or the uiss o non-hamelt 
languages sic as Chinese an 
Urdu. This want o information 
shaws up important kinches for 
thaim warkin in eddication an 
ither airts. 

The forderin o new computer 

technology haes noo makit it a skoosh tae 
hain an study gret muckle dauds o informa¬ 
tion in a wey that wadna hiv been thocht 
possible no that lang syne. Bi wey o this, in 
raicent years muckle research intae the Hu¬ 
manities haes concentratit on the biggin up o 
muckle text archives. Sic resources bodes 
new inlats tae study language on a braid mei- 
sure an wi an accuracy that itherweys, wadna 
cuid be duin. 

Thae days, the’r nae electronic archive that 
taks in juist the languages o Scotland on thair 
lane. Sic a resource wad provide richt uissfu 
graith, no juist for fowk leukin intae lan¬ 
guages, but for thaim warkin in eddication, 
government, the creative airts, media an tour¬ 
ism, that hae a mair genral intrest in Scots 
cultur an identity, an aw. It wad provide data 
o muckle importance aboot the English that’s 
uised in Scotland, an Scots an aw, in aw its 
sindert bye-leids, Gaelic, an the heidmaist 
commonty languages. 

It’s agin this backgrund that thochts anent the 


Scottish Corpus of Texts and Speech 
(SCOTS) projeck haes been brocht forrit an 
wark on it is noo gaun aheid as a jynt projeck 
atween Glesca an Edinburgh Universities. 

The SCOTS projeck is the first muckle pro¬ 
jeck o its like in Scotland. It ettles tae big a 
muckle electronic ingaitherin o baith written 
an spoken texts for the languages o Scotland. 
The’r a muckle want for sic a resource sae 
that the want o kennin thare is anent Scot¬ 
land’ s languages can be pit richt. 

Tae stert wi, it will be maistlins Scottish 
English an Scots texts that’ll be 
ingaithert, but it’s ettilt an aw 
tae eik in Gaelic alang wi texts 
frae non-hamelt commonty 
languages the likes o Punjabi, 
Urdu an Chinese. In this wey, 
SCOTS ettles tae gie a full an 
siccar picter o the quirkie lin¬ 
guistic seetiation that kythes in 
Scotland the day. 

Aince the texts haes been in¬ 
gaithert, they’ll be eikit the- 
gither tae big up a muckle elec¬ 
tronic archive. SCOTS will be a 
resource postit on the Wab for 
awbodie tae see an mak uiss o. 
It’s jaloused that SCOTS will 
allou thaim intrestit in Scot¬ 
land’s sindert linguistic seetia¬ 
tion, an in Scots cultur an iden¬ 
tity, tae speir intae the lan- 


Copiericht 

Copiericht for awthin screivit in this wittins 
blat bides wi R. Fairnie. The Scots Tung 
Wittins can be fotie-copied in hail or in pairt 
athoot leemit o nummers an this hauds guid an 
aw for onie pairt o the wittins blat that’s furth- 
set in onie ither publication. 


Kennin the Guid 
o Twa Leids. 

A mither moose wis giein her youngest 
bairns an eddieational tour roond the 
hoose that wis thair hame. Gaun roond a 
corner, they cam face tae face wi the cat o 
the hoose. The wee moosies scuddelt awa 
tae safety but Mither moose juist gaithert 
hersel tae her full heicht an barked like a 
dug. The cat turnt an rin awa. Mither 
moose turnt tae her bairns an telt thaim, 
“Noo that’s a guid example o the benefits o 
haein a saicont language.” 

This wee anecdote wis sent in bi Gordon 
Beange o the SLRC. It wis brocht back tae 
his mind efter readin the report in last 
month’s Scots Tung Wittins heidit The Lan¬ 
guage o Refugees. 


guages o Scotland in new weys. It will hain 
information on thae languages an aw, for aw 
Scotland’s generations tae come. 

The success o the SCOTS projeck lippens on 
gittin a braid ingaitherin o ilka kinna sindert 
text for eikin intae the archive. SCOTS is 
speirin fowk noo for texts, aither written or 
spoken for eikin tae the projeck. Tho the 
heidmaist want the noo is for Scots an Scot¬ 
tish English texts, SCOTS wad gie a guid 
walcome tae texts frae ither language com- 
monties. Texts cuid be cuttie stories, airticles, 
letters, e-mails, poems or in fack onie kinna 
speech or writin at aw. They can be acceppit 
on paper, electronic or soond/video kisties 
sent tae onie o the follaein addresses:- 
Dr. Fiona Douglas, 

Scottish Corpus of Texts and Speech, 
Department of English Language, 

University of Glasgow, 

Glasgow, G12 8QQ. 

@ 0141-330-3171 Fax:0141-330-3531 
e-mail: F.Douglas @ englang. arts.gla. ac.uk 


Sorry Wendy! 
A did ma best. 



David McLetchie MSP efter speirin 
the First Meinister if he wis gaun 
tae hae a re-shuffle. 

For some unbekent raison the 
Scotsman haes him sayin, 

“Sorry Wendy! I did my best.” 
Somethin tae dae wi thair lugs? 


Neist Forgaitherin 

Mon. 25t. Mairch 2002 
7.30pm tae 9.00pm 
Comatee Rm. C. 

Brunton Ha, Musselburgh. 





















No Juist Scots! 

T HO it’s maistlins Scots that aye gits 
dingit doon bi the Scottish Executive an 
the estaiblishment an juist aboot awbodie 
else, the follaein wittins ablow, taen oot o 
“Eurolang”, shaws that Gaelic tae can git its 
ain dale o pit-doons. The’r echos thare o the 
kinna dizzies Scots is weel aquent wi an 
seein thon kythin tae Gaelic an aw, daes awa 
wi onie credibeelity politeicians, ceevil ser¬ 
vants an the estaiblishment haes left. 

A body cuid be forgien for jalousin that nane 
o thaim, for aw thair uphaudin words, haes 
onie ettles at aw tae dae ocht that wad really 
mak heidwey in the hainin o Scotland’s twa 
indigenous languages, parteeclar wi regaird 
tae Scots. Truith maun be a muckle ootlin 
ferlie tae thair sleekit mooths. They wadna 
ken truith gin it lowpit up an bit thaim on the 
erse. The time haes come when the words o 
Scots government politeecians an ceevil 
servants haes been sae sair devalued, nae- 
bodie’s gaun tae lippen whit they say onie 
mair. 

Words is the currency an life-bluid o onie 
politeecian an, gin thair currency is worth 
naethin, fowk isna gaun tae lippen oniethin 
less nor gowd. Actions an deeds is the anelie 
gowd they hiv left noo for fowk tae lippen. 
Naethin less will dae. 



Scots Language 
Learner 


C OLIN Wilson’s new buik haes juist been gien a date for 
furthsettin bi Luath Press Ltd., somewhaur aroond 
Aprile 2002. Tae gie it its full Sunday name, it’s tae be cried, 

The Luath Scots-Language Learner bi L. Colin Wilson. 

Luath is threapin it tae be the first ‘Learn Yersel’ buik on 
Scots an shuid be o guid intrest tae the follaein kinna fowk. 

Veesitors tae Scotland wi an intrest in I 
the language an cultur - Lowk that 
bides in Scotland an that’s intrestit in 
lairnin mair aboot the Scots language - 
Schuil collegianers, pawrents an teach¬ 
ers - Collegianers o leeteratur, history 
an linguistics, baith on thair lane or 
throu a clessroom - Thaim wi an intrest 
in the history o the Scots leid. This 
buik fills the muckle want for a text- 
buik, needit bi thaim teachin, lairnin, or 
e’en juist uisin the Scots language for I 
ilkaday communication. This is the first workable language lairnin coorse for the Scots lan¬ 
guage. The’r a CD an aw selt separate-like frae the buik. It’s no necessar tae hae onie kennin o 
Scots tae ken the guid o this coorse. Lor fuller unnerstaunnin, ’core’ features shared amang aw 
the regional bye-leids o mainland Scots an the regional diffrences atween thaim is learned. The 
language uised is foondit on the NE bye-leid o Scots an the buik is pairtit intae 25 graded les¬ 
sons, gremmar exposeetions, verb leets an vocabular leets. The’r a history o the oncome o 
Scots includit an a word or twa anent its uisage an staunin the day. New weys o teachin an new 
curriculum guidelines in raicent times haes gien Scots a new inlat intae the schuils. 

Tak Tent! - The kiwer shawn is a bit oot o date sae the buik will maist-like be weirin a new 
suit o claes bi the time it haes its hamecomin in Aprile. Wi the buik an the CD noo bein sellt 
separate-like insteid o bein sellt thegither, the price for ilka ane haesna been announced yet. 



Luath Press Ltd 

543/2 Castlehill 
The Royal Mile 
Edinburgh EH1 2ND 
Scotland 

@+44 (0)131 225 4326 
Fax: +44(0)131 225 4324 
www.luath.co.uk 
gavin.macdougal@luath.co.uk 

The paper-back buik an the CD 
is set tae be furthset in Aprile 
2002. Wi 352 pages, 210mm 
heich bi 135mm braid, the 
buik’s ISBN is 0 946487 91 X 
an can be fund unner the fol¬ 
laein subjeck category (Scots/ 
language learning/ foreign lan¬ 
guage aids). 


Hielan Stushie ower the 
want o Twa-leidit Signs 

H IELAN cooncilors is gaun radge ower the on gaun aff-pit bi the Scottish Executive in 
haein twa-leidit road signs pitten up. Forbye thon, they’ve threitened tae tak the Execu¬ 
tive tae coort for conterin the European Chairter for Regional or Minority Languages. 

The stushie raised its heid efter they got a letter frae Depute Transport Meinister, Lewis Mac¬ 
Donald tellin thaim the wad maist like be an aff-pit cause the Dept, haed estaiblisht new layoot 
rules for twa-leidit signs airier this year, tae cut doon the scowth for risk tae road uisers frae the 
extrae time that micht be taen tae read twa-leidit signs an he thocht thae signs micht e’en be 
dangerous. 

Cooncillor Dr. Michael Foxley, a Gaelic upsteerer that haes fautit ceevil servants in the Execu¬ 
tive o ‘institutionalised racism’ agin Gaelic an Gaelic speakers, threipit this wis a by-ordinar 
letter an speirt gin nane o thae fowk haed iwer traivelled tae Canada, Wales or Ireland whaur 
twa-leidit signs is hoachin an the’r nae reports o thaim garrin onie stramashes. He then brocht 
up the haivers aboot costs an pyntit oot that twa-leidit signs costs juist aboot the same as ae- 
leidit anes. 

Cooncillor Drew Miller eikit that, for the siller spent on consultants in thon pyntless exercise, 
they cuid a haen a guid wheen twa-leidit signs pitten up an that thae fowk wisna takin the mait- 
ter sairiously an wis juist ettlin tae pit hinders in the wey o whit wis a gey wicelike speir. 
Cooncillor Foxley brocht up ither maitters whan he gaed on tae say that the cooncillors wad 
tak thaim tae coort unner Airticle 10 o the European Chairter for Regional or Minority Lan¬ 
guages. Thon says that the Government, that haes ratified the Chairter, maun allou the uiss or 
adoption, if necessar alang wi the name in the offeecial language(s), o tradeitional an richt 
forms o place-names in regional or minority languages. 

Eurolang wis telt howanever, bi law lecturer Rob Dunbar frae the Univairsity o Glesca, that 

the’r nae wey they can tak thaim tae coort, for 
thon wad need Scots or UK hameart legislation 
first. 

The likes o this gars mair quaistens anent the 
wirth o the Chairter. For exemplar, hou muckle 
haes cooncillors an ceevil servants been telt 
aboot pittin the Chairter intae effeck an the 
monitorin o onie heidwey. Sae faur, sax month 
efter the UK Government’s ratification o the 
Chairter, the Scottish Executive haesna taen onie 
stieve action at aw tae forder Gaelic. 

-ooooo- 

Juist like leukin in the Scots leid mirror is it no? 


Scots Tung WITTINS 
On the wab. 

The Scots Tung Wittins can be vizzied or 
doon-haundelt an prentit (noo in HTML format 
forbye) frae the wabsteid o:- 

The Scots Speikers Curn, Glesca. 

Wabsteid backin:- 

Http://www.mlove.free-online.co.uk/ 

A hard copie o STW is sent free o chairge tae 
aw maimbers o Scots Tung ilka month. 
Maimbership subscreivins is £5 (Scotland/UK) 
Peyed ilka September. 

£6 (Ireland/EU) $14 (Americae) 


Some Sneckins 
frae the Media 

J UIST ane or twa wee exemplars o Scots 
sneckit frae programs an adverts in the 
media thae days. Ye’ll ken thaim yersel. 

“Hey, Lavy-heid! You’re gettin it!” 

“Juist a penny chew then mistur.” 

Some guid Scots dialogue in the new 
“Scottish Blend” tea advert. 

Mair Scots dialogue in “Offside”, “Taggart” 
an the “Live Floor Show”. 

Astronomers? 

T wa wifies in Fifeshire, efter giein the 
pigs thair supper ae nicht, stopped at the 
loan-heid for a bit twa haundit crack. 

“Losh, Peggy, wumman,” said the ane tae the 
tither, “A hear tell the’r a man i thon muin.” 
“Och ay,” said Peggy, “A’ve heard aboot 
him; but he canna be aw that fond o his ain 
wife, for he’s aye glowerin this wey.” 

Makar’s Neuk 

Ane doolie seasoun to ane carefull dyte 
Suld correspond, and be equivalent. 

Richt sae it wes when I began to wryte 
This tragedie, the weader richt fervent, 

When Aries, in middis of Lent, 

Shouris of haill cam frae the north discend, 
That scantlie frae the cauld I micht defend. 

Yet nevertheless within mine orature 
I stude, when Titan had his beamis bricht 
Withdrawin doun, and sylit under cure 
And fair Venus, the bewtie of the nicht, 
Upraise, and set unto the west full richt 
Hir goldin face in oppositioun 
Of God Phebus, direct discending doun. 

Robert Henrysoun ( c. 1420-1490) 

















